**Prijedlog ugovora**

Centar za pružanje usluga u zajednici Osijek, Vinkovačka 61, 31000 Osijek, OIB: 61997429886, koji zastupa ravnatelj Centra, Goran Tubić, mag.hist.paed. (dalje u tekstu: „Naručitelj“)

i

\_\_\_\_\_\_\_\_\_\_\_\_\_ sa sjedištem u \_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_,osobni identifikacijski broj (OIB): \_\_\_\_\_\_\_\_\_\_\_\_\_, kojeg zastupa \_\_\_\_\_\_\_\_\_\_\_\_\_\_\_\_\_\_\_\_\_, (dalje u tekstu: „Izvoditelj“)

(Naručitelj i Izvoditelj dalje u tekstu zajedno: „Ugovorne strane“)

sklopili su u Osijeku, dana \_\_\_\_\_\_\_\_\_\_\_ 2025. godine slijedeći

**UGOVOR**

**o izvođenju radova vatrodojave**

**(sustava za dojavu požara)**

(dalje u tekstu: „Ugovor“)

**UVODNE ODREDBE**

**Članak 1.**

Ugovorne strane suglasno utvrđuju da je Naručitelj proveo otvoreni postupak jednostavne nabave s namjerom sklapanja ugovora o izvođenju radova vatrodojave u Centru za pružanje usluga u zajednici Osijek, Vinkovačka c. 61, 31000 Osijek

* 1. (dalje u tekstu: „Centar“), evidencijski broj nabave: JDN-11/25 i Odlukom o odabiru najpovoljnijeg ponuditelja URBROJ:\_\_\_\_\_\_\_\_\_\_\_\_ od dana \_\_\_\_\_\_\_\_\_ 2025. godine (dalje u tekstu: „Odluka o odabiru“), kao najpovoljniju ponudu odabrao ponudu Izvoditelja, oznake \_\_\_\_\_\_\_\_ od dana \_\_\_\_\_\_\_\_\_\_ godine (dalje u tekstu: „Ponuda“) sukladno objavljenim kriterijima za donošenje odluke o odabiru te uvjetima i zahtjevima iz dokumentacije o nabavi.
  2. Ovim Ugovorom Ugovorne strane uređuju međusobne odnose, prava i obveze koje nastaju izvođenjem radova vatrodojave u Centru za pružanje usluga u zajednici Osijek, sve prema uvjetima propisanim dokumentacijom o nabavi u postupku jednostavne nabave Vatrodojava 09.05.2025. godine (dalje u tekstu: „Dokumentacija o nabavi“), troškovnikom Izvoditelja koji čini sastavni dio Ponude Izvoditelja (dalje u tekstu: „Troškovnik“) i Ponudom Izvoditelja koja čini sastavni dio Ugovora.

**PREDMET UGOVORA**

**Članak 2.**

2.1. Predmet ovog Ugovora su radovi izrade vatrodojave u Centru za pružanje usluga u zajednici Osijek (dalje u tekstu: „radovi iz ovog Ugovora“), sve po vrsti, kvaliteti i količini kako je specificirano u Troškovniku Izvoditelja, projektnoj dokumentaciji te Dokumentaciji o nabavi.

2.2. Budući da se u zgradi Centru za pružanje usluga u zajednici Osijek nalazi više korisnika kao i djelatnika Centra, Ugovorne strane suglasno utvrđuju da tijekom izvođenja radova iz ovog Ugovora, zgrada Centra mora biti u funkciji te se radovi moraju planirati na način da se omogući boravak u svim dijelovima zgrade, uz što manje i kraće poremećaje.

2.3. Izvoditelj je dužan Naručitelju najkasnije tri dana ranije predati tjedni plan izvođenja radova za naredni tjedan. U dane vikenda, blagdana i praznika ne odvijaju se radnovi od strane Izvoditelja.

**Članak 3.**

3.1. Naručitelj ustupa, a Izvoditelj preuzima obvezu izvršiti radove vatrodojave u Centru sukladno Ponudi Izvoditelja.

3.2. Izvoditelj se obvezuje sve radove izvesti u skladu sa svim dokumentima koji čine sastavni dio ovog Ugovora te u skladu sa svim općim i posebnim važećim zakonima i propisima Republike Hrvatske, za što treba predočiti odgovarajuće dokaze na poziv stručnog nadzora i/ili Naručitelja.

3.3. Gospodarski subjekt sa sjedištem u Republici Hrvatskoj**,** mora biti registriran za obavljanje djelatnosti polaganja instalacije, montaže, instaliranje i servisiranje vatrodojavnih sustava.

3.4. Strana pravna osoba i/ili nominirani strani stručnjaci, u slučaju dodjele ugovora, dužni su Naručitelju najkasnije u trenutku uvođenja u posao dostaviti dokaz/e da imaju sve potrebne dozvole i ovlaštenja za izvođenje radova u RH, za dio ugovora koji će izvršavati.

3.5 Izvoditelj je dužan nakon ugradnje vatrodojavnog sustava i od dana konačne primopredaje održavati vatrodojavni sustav slijedećih 12 mjeseci. U navedenom periodu dužan je napraviti najmanje dvije provjere ispravnosti sustava (najmanje dva (2) puta godišnje u približno istim vremenskim razmacima). Navedene provjere ispravnosti djelovanja sustava unose se u knjigu održavanja. Stručna osoba mora imati najmanje srednju stručnu spremu elektro smjera.

**Članak 4.**

4.1. Izvoditelj se obvezuje radove izvoditi na način i po tehničkom redoslijedu koji je definiran glavnim projektom, Troškovnikom, uputama nadzornog inženjera, tehničkim standardima i propisima, umijeću i pravilima struke te odredbama ovog Ugovora.

4.2. Izvoditelj je dužan za vrijeme izvođenja radova voditi građevinski dnevnik sukladno Pravilniku o načinu provedbe stručnog nadzora građenja, uvjetima i načinu vođenja građevinskog dnevnika te o sadržaju završnog izvješća nadzornog inženjera (NN 131/21).

4.3. Upisi u građevinski dnevnik koji nisu u skladu sa odredbama ovog Ugovora ne stvaraju obveze za Ugovorne strane.

4.4. Izvoditelj je dužan:

- na mjestima izvođenja radova poduzeti sve mjere sukladno propisima o zaštiti na radu,

- bez posebne naplate osigurati Naručitelju i projektantu potrebnu pomoć oko obilaska mjesta izvođenja radova i nadzora, uzimanja uzoraka,

- po završetku radova očistiti mjesto izvođenja radova i sanirati eventualna oštećenja.

**Članak 5.**

5.1. Ugovorne strane suglasno utvrđuju kako će Izvoditelj za svako odstupanje od odobrene tehničke dokumentacije u tijeku izvođenja radova, biti obavezan od Naručitelja prethodno zatražiti pisanu suglasnost.

**VRIJEDNOST RADOVA (CIJENA)**

**Članak 6.**

6.1. Ugovorne strane utvrđuju cijenu izvođenja radova u iznosu od \_\_\_\_\_\_\_\_\_ eura (slovima: \_\_\_\_\_\_\_\_\_\_ eura) bez poreza na dodanu vrijednost (dalje u tekstu: „PDV“), PDV u iznosu od \_\_\_\_\_\_\_\_\_\_ eura (slovima: \_\_\_\_\_\_\_\_\_\_ eura) te sveukupnu cijenu s PDV-om u iznosu od \_\_\_\_\_\_\_\_\_\_ eura (slovima: \_\_\_\_\_\_\_\_\_\_ eura).

6.2. Iznos PDV-a iz prethodnog stavka, izračunat je na bazi stope PDV-a od 25%, važeće u trenutku sklapanja ovog Ugovora, a ugovorne strane su suglasne, u slučaju promjene rečene stope PDV-a, primijeniti novu stopu tog poreza, od dana njezina važenja.

6.3. Ugovorene jedinične cijene iz Troškovnika su fiksne i nepromjenjive i neće se mijenjati ni u slučaju promjene cijena elemenata na temelju kojih su određene, a u sebi sadrže sve troškove rada, dobave i ugradnje osnovnog i pomoćnog materijala, pripremu i organizaciju radova, transportne troškove, troškove zbrinjavanja građevinskog i drugog otpada i sve druge izdatke Izvoditelja za potpuno dovršenje radova.

6.4. Ugovorne strane su suglasne da će se konačna vrijednost radova utvrditi konačnim obračunom na temelju stvarno izvedenih količina priznatih od stručnog nadzora i Naručitelja, jediničnih cijena iz Troškovnika te odredbi ovog Ugovora.

6.5. Izvoditelj radova ne smije bez suglasnosti Naručitelja, svoja potraživanja koja ima temeljem ovog Ugovora od Naručitelja, prenositi na treće osobe.

**Članak 7.**

7.1. Ugovorne strane su suglasne da će se radovi koji se po vrsti razlikuju od navedenih u Troškovniku, izvesti isključivo na temelju naloga Naručitelja, dok će radove koji odstupaju po količini, a neophodni su za izvršenje Ugovora, odobriti nadzorni inženjer.

7.2. Vrijednost radova iz odredbe 7.1. ovog Ugovora, odredit će se na osnovi stvarnih količina i jediničnih cijena utvrđenih prema elementima za određivanje cijene iz Ponude Izvoditelja.

7.3. Izvoditelj može izvesti hitne nepredviđene radove i bez suglasnosti Naručitelja, pod uvjetima i u skladu s odredbom članka 624. Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22 i 155/23) – dalje: ZOO., kao i radove nužne za osiguranje pravilnog tijeka radova i normalnog korištenja izgrađenog objekta.

7.4. Za radove navedene pod 7.1. i 7.3. ovog Ugovora, ugovorne strane sklopit će aneks ovom Ugovoru, vodeći pri tome računa da su ispunjeni uvjeti iz Zakona o javnoj nabavi („Narodne novine“ broj: 120/16, 114/22) ) – (dalje u tekstu: „ZJN 2016“).

**PODUGOVARATELJI**

**Članak 8.**

8.1. Ukoliko je Izvoditelj u Ponudi naveo da dio ugovora daje u podugovor, podaci o podugovaratelju su sljedeći:

|  |  |
| --- | --- |
| PODUGOVARATELJ |  |
| OIB |  |
| SJEDIŠTE |  |
| ZAKONSKI ZASTUPNICI PODUGOVARATELJA |  |
| DIO PREDMETA KOJI ĆE IZVRŠAVATI |  |
| VRIJEDNOSNI DIO | eura bez PDV-a |
| POSTOTNI DIO | % |
| BROJ (IBAN) RAČUNA |  |

8.2. Naručitelj se obvezuje za radove koje je izveo podugovaratelj, po situacijama koje je prethodno ovjerio Izvoditelj, neposredno plaćati podugovaratelju, sve sukladno odredbama čl. 223. ZJN.

8.3. Sudjelovanje podugovatatelja ni na koji način ne utječe na odgovornost Izvoditelja za izvršenje ovog Ugovora, već štoviše, Izvoditelj snosi odgovornost za bilo koji postupak ili kršenje Ugovora od strane bilo podugovaratelja, njegovih zastupnika ili zaposlenika, kao da je to sam počinio.

**ZAJEDNICA GOSPODARSKIH SUBJEKATA**

**Članak 9.**

9.1. Ukoliko je Izvoditelj zajednica gospodarskih subjekata, izvršava Ugovor sukladno svojoj zajedničkoj ponudi u kojoj je navedeno koji dio Ugovora izvršava pojedini član zajednice.

9.2. Naručitelj neposredno plaća svakom članu zajednice gospodarskih subjekata za onaj dio Ugovora koji je on izvršio, ako zajednica gospodarskih subjekata ne odredi drukčije.

9.3. Odgovornost članova zajednice gospodarskih subjekata je solidarna.

**Članak 10.**

10.1. Ukoliko je Izvoditelj zajednica gospodarskih subjekata podaci o članovima zajednice su sljedeći:

|  |  |
| --- | --- |
| 1. ČLAN ZAJEDNICE GOSP. SUBJEKATA |  |
| OIB |  |
| SJEDIŠTE |  |
| ZAKONSKI ZASTUPNICI |  |
| DIO PREDMETA KOJI ĆE IZVRŠAVATI |  |
| VRIJEDNOSNI DIO | eura bez PDV-a |
| POSTOTNI DIO | % |
| BROJ (IBAN) RAČUNA |  |

|  |  |
| --- | --- |
| 2. ČLAN ZAJEDNICE GOSP. SUBJEKATA |  |
| OIB |  |
| SJEDIŠTE |  |
| ZAKONSKI ZASTUPNICI |  |
| DIO PREDMETA KOJI ĆE IZVRŠAVATI |  |
| VRIJEDNOSNI DIO | eura bez PDV-a |
| POSTOTNI DIO | % |
| BROJ (IBAN) RAČUNA |  |

10.2. Ugovorne strane utvrđuju da je u ime zajednice gospodarskih subjekata, za komunikaciju s Naručiteljem u svrhu izvršavanja Ugovora, zajednica odredila sljedeću osobu \_\_\_\_\_\_\_\_\_\_ člana zajednice \_\_\_\_\_\_\_\_\_\_\_\_.

**ROKOVI IZVEDBE RADOVA**

**Članak 11.**

11.1. Ugovorne strane sklapaju ovaj Ugovor na rok od 30 (trideset) kalendarskih dana (uključujući i praznike, blagdane i neradne dane) računajući od dana sklapanja ovog Ugovora.

11.2. Izvoditelj je dužan izraditi terminski plan izvođenja radova i usuglasiti ga s Naručiteljem.

11.3. Danom završetka radova smatra se dan kada Izvoditelj i nadzorni inženjer zajednički konstatiraju završetak gradnje upisom u građevinski dnevnik.

**Članak 12.**

12.1. Izvoditelj ima pravo na odgovarajuće produženje roka izvođenja radova i to u slučaju kada je spriječen izvoditi radove iz sljedećih razloga:

- prirodni događaji (požar, poplava, potres, neadekvatni klimatski uvjeti koji onemogućavaju izvođenje radova),

- mjere predviđene aktima nadležnih tijela,

- u slučaju izvedbe radova iz čl. 7. ovog Ugovora.

12.2. Izvoditelj je dužan zahtjev za produženje roka podnijeti Naručitelju odmah po saznanju razloga zbog kojega bi se rok morao produžiti.

12.3. Izvoditelj ima pravo na odgovarajuće produženje roka izvođenja radova ukoliko Naručitelj ne osigura uvjete za izvođenje radova sukladno terminskom planu, zbog potreba korisnika prostora zgrade Centra za pružanje usluga u zajednici Osijek, o čemu se obvezuje bez odgode obavijestiti Izvoditelja.

**NADZOR RADOVA**

**Članak 13.**

13.1. Naručitelj će osigurati stručni nadzor nad izvođenjem radova i imenovati odgovornu osobu za obavljanje nadzora - nadzornog inženjera, koji će na temelju pisanog ovlaštenja, u ime i za račun Naručitelja obavljati nadzor, sve sukladno propisu iz odredbe 4.2. ovog Ugovora.

**OBRAČUN IZVEDENIH RADOVA I PLAĆANJE**

**Članak 14.**

14.1. Obračun izvedenih radova vršit će se na temelju Ponudom utvrđenih jediničnih cijena i stvarno izvedenih radova, potvrđenih od strane nadzornog inženjera.

14.2. Plaćanje izvedenih radova obavljat će se prema okončanoj situaciji.

14.4. Okončanu situaciju ovjerava nadzorni inženjer, u roku od 5 (pet) kalendarskih dana od dana njegovog primitka.

14.5. Naručitelj će plaćanje po ovjerenim okončanoj situaciji izvršiti Izvoditelju u roku od 30 dana od dana primitka računa na žiro račun Izvoditelja br. \_\_\_\_\_\_\_\_\_\_\_\_\_\_ .

14.6. Naručitelj će zaprimati e-račun sukladno Zakonu o elektroničkom izdavanju računa u javnoj nabavi (NN 94/18).

**Članak 15.**

15.1. Nakon završetka svih radova Izvoditelj će od Naručitelja zatražiti preuzimanje radova prema kvaliteti i količini.

15.2. Radovi se preuzimaju zapisnički, a zapisnik o primopredaji potpisuju ovlašteni predstavnici Naručitelja, Izvoditelja i nadzorni inženjer.

15.3. Ako Naručitelj prilikom pregleda izvedenih radova, ustanovi da pojedini radovi nisu izvedeni prema ovom Ugovoru i da postoje nedostaci, Izvoditelj se obvezuje te nedostatke otkloniti o svom trošku, u roku koji ugovorne strane u zapisniku utvrde.

15.4. Konačni obračun radova, po konačnoj primopredaji svih radova definiranih tehničkom dokumentacijom, izvršit će komisija koju sačinjavaju predstavnici Naručitelja i Izvoditelja i nadzorni inženjer.

15.5. Prilikom primopredaje radova Izvoditelj će Naručitelju predati i:

* jamstvene listove,
* ateste i certifikate proizvođača opreme/materijala, sve na hrvatskom jeziku.

15.6. Svaka ugovorna strana snosi svoje troškove primopredaje.

**JAMSTVA**

**Jamstvo za uredno ispunjenje ugovora**

**Članak 16.**

16.1. Izvoditelj se obvezuje u roku od deset dana od dana obostranog potpisa ovog Ugovora, Naručitelju predati jamstvo za uredno ispunjenje Ugovora u vrijednosti 10% (deset posto) cijene radova iz odredbe 6.1. ovog Ugovora, bez PDV-a, u obliku bankarske garancije koja mora biti „neopoziva“, „bezuvjetna“, „bez prigovora“ i „plativa na prvi poziv“ na kojoj je kao korisnik naznačen Naručitelj, s rokom važenja koji ističe narednog dana nakon dana konačne primopredaje radova, sukladno članku 1039. i 1042. ZOO-a ili može dati novčani polog u traženom iznosu.

16.2. Ukoliko je Izvoditelj zajednica gospodarskih subjekata, Naručitelj će prihvatiti bankarsku garanciju, sukladnu odredbi 16.1. ovog Ugovora,

-koje glasi na bilo kojeg člana zajednice u ukupno traženom iznosu (jedan član zajednice dostavlja jamstvo za sve) ili

- izdanu svakom članu zajednice gospodarskih subjekta na iznos proporcionalan učešću svakog člana zajednice u ukupnoj vrijednosti radova, s time da sva jamstva, svih članova zajednice, kumulativno moraju iznositi 10% (deset posto) cijene radova iz odredbe 6.1. ovog Ugovora, bez PDV-a.

16.3. Jamstvo za uredno ispunjenje ugovora naplatit će Naručitelj ukoliko Izvoditelj povrijedi obveze preuzete ovim Ugovorom, a osobito:

- u slučaju jednostranog raskida ovog Ugovora po odredbi 20.2. ovog Ugovora,

- ne dostavi jamstva s rokovima na ugrađenu opremu,

- bude odgovoran za štetu po odredbi 19.1. ovog Ugovora.

16.4. Ukoliko Naručitelj jamstvo za uredno ispunjenje ugovora ne bude poslao na naplatu, obvezuje se vratiti ga Izvoditelju, čim primi jamstva za ugrađenu opremu u jamstvenom roku, prema čl. 18. ovog Ugovora.

16.5. U slučaju produljenja roka izvođenja radova, Izvoditelj se obvezuje produljiti trajanje jamstva za uredno ispunjenje ugovora tako da isto vrijedi i za razdoblje produljenog trajanja izvođenja radova sve do konačne primopredaje radova i otklanjanja svih nedostataka.

**Jamstveni rok na ugrađenu opremu**

**Članak 17.**

18.1. Izvoditelj se obvezuje na dan konačne primopredaje radova, nakon što je otklonio sve nedostatke utvrđene internim pregledom, Naručitelju predati jamstva na ugrađenu opremu. Jamstveni rok na ugrađenu opremu počinje važiti narednog dana od dana konačne primopredaje radova i važi 24 mjeseci

18.2. Tijekom trajanja jamstvenog roka, Izvoditelj se obvezuje o svom trošku, pristupiti otklanjanju ustanovljenih nedostataka i to odmah, a najkasnije 24 sata od trenutka primanja obavijesti.

18.3. Jamstveni rok na ugrađenu opremu počinje teći od dana konačne primopredaje radova.

**ODGOVORNOST ZA ŠTETU**

**Članak 18.**

19.1. Svaka eventualna šteta koja uslijed izvođenja ugovorenih radova, eventualno nastupi na zgradi Centru za pružanje usluga u zajednici Osijek, imovini korisnika zgrade ili trećim osobama, pada na teret Izvoditelja i ukoliko ju Izvoditelj ne otkloni o svom trošku, Naručitelj će ju naplatiti po odredbi 16.3. ovog Ugovora.

**PRESTANAK UGOVORA**

**Članak 19.**

20.1. Ovaj Ugovor prestaje ispunjenjem, sporazumom i raskidom.

20.2. Ugovorne strane suglasno utvrđuju da Naručitelj ima pravo na jednostrani raskid ovog Ugovora ukoliko Izvoditelj rok izvršenja radova, suprotno ovom Ugovoru, prekorači za više od 15 (petnaest) dana i ugovorne strane suglasne su u tom slučaju, primijeniti odredbu čl. 361. ZOO.

20.3. U slučaju jednostranog raskida ovog Ugovora, Naručitelj je ovlašten nužne radove povjeriti trećoj osobi na trošak Izvoditelja, a Izvoditelj se obvezuje snositi troškove produženog trajanja nadzora.

20.4. Naručitelj je obvezan raskinuti ugovor o javnoj nabavi tijekom njegova trajanja sukladno članku 322. ZJN 2016.

**Članak 20.**

21.1. U slučaju prestanka ovog Ugovora prije njegova ispunjenja, ugovorne strane će putem sporazumno izabranog povjerenstva, utvrditi stupanj gotovosti radova i njihovu vrijednost, sukladno Ponudi Izvoditelja, u kojem slučaju Izvoditelj ima pravo naplatiti izvršene radove.

**UGOVORNA KAZNA**

**Članak 21.**

22.1. Ukoliko krivnjom Izvoditelja dođe do prekoračenja ugovorenog roka izvođenja radova Naručitelj ima pravo od Izvoditelja naplatiti ugovornu kaznu u visini 2‰ (dva promila) od cijene radova iz odredbe 6.1. ovog Ugovora, bez PDV-a, za svaki dan prekoračenja roka, s tim da sveukupno ugovorna kazna ne može biti veća od 5% (pet posto) od cijene radova bez PDV-a.

22.2. Ugovorne strane suglasno utvrđuju da će se naplata ugovorne kazne izvršiti po privremenoj situaciji koja se odnosi na razdoblje u kojem je Izvoditelj došao u zakašnjenje, odbijanjem/umanjenjem od vrijednosti izvršenih radova, a ako to ne bude bilo moguće ili ne bude moguće u cijelosti, po okončanoj situaciji, s time da će Naručitelj pisano upozoriti Izvoditelja da pridržava pravo naplate ugovorne kazne ili njezina dijela, po okončanoj situaciji.

22.3. Nakon isteka roka u kojem se naplaćuju penali, a u slučaju daljnjeg zakašnjenja u roku građenja, Naručitelj ima pravo na naknadu štete koja prelazi iznos ugovorne kazne.

22.4. Plaćanje ugovorne kazne ne utječe na obveze Izvoditelja iz ovog Ugovora.

**INFORMIRANJE**

**Članak 22.**

23.1. Naručitelj se obvezuje Izvoditelju osigurati podatke o osobama korisnika prostora u zgradi Centru za pružanje usluga u zajednici Osijek, koje su ovlaštene za kontakt radi dogovora oko nesmetanog izvođenja radova.

23.2. Naručitelj i Izvoditelj suglasni su da međusobna komunikacija u provedbi ovog Ugovora mora biti u pisanom obliku i da su osobe za kontakt u kako slijedi:

za Naručitelja: za Izvoditelja:

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_

adresa: adresa:

email adresa: email adresa:

**ZAVRŠNE ODREDBE**

**Članak 23.**

24.1. Ugovorne strane utvrđuju da će za sve slučajeve koji ovim Ugovorom nisu predviđeni, primijeniti ZOO i ZJN 2016.

**Članak 24.**

25.1. Sve sporove koji eventualno nastanu u tijeku izvođenja radova ili po dovršetku radova, ugovorne strane će riješiti mirnim putem u roku od 15 (petnaest) dana.

25.2. Ako eventualni spor, ugovorne strane ne budu mogle riješiti na način utvrđen prethodnim stavkom, ugovara se nadležnost stvarno nadležnog suda u Osijeku.

**Članak 25.**

26.1. Ovaj Ugovor sastavljen je u 4 (četiri) istovjetna primjerka od kojih svaki primjerak ima snagu originala i to 2 (dva) primjerka za Izvoditelja i (2) primjerka za Naručitelja.

Klasa:

Urbroj:

**Naručitelj:**  **Izvoditelj:**

Centru za pružanje usluga u zajednici Osijek**,**

**koji zastupa ravnatelj Centra**

**Goran Tubić, mag.hist.paed.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_